[{"text_idx": "#000000", "text": "Oma maja ehitamine ja sisustamine isetehtud mo\u0308o\u0308bliga."}, {"text_idx": "#000001", "text": "Puidust to\u0308o\u0308pindade o\u0303livahatamine ja hooldus"}, {"text_idx": "#000003", "text": "Juba oma esimese kodu sisustust valides tahtsin ma vo\u0303imalikult palju ta\u0308ispuitu kasutada ja otsisin, milline viimistlusviis oleks ko\u0303ige ehedam, ka\u0308e all ko\u0303ige siidisem ja ei ja\u0308a\u0308ks koleda la\u0308ikiva kihina puidu peale. Puidust to\u0308o\u0308pindade o\u0303litamine ja o\u0303livahatamine on imelihtne ja kodus tehtav ning see sai ka minu valikuks."}, {"text_idx": "#000004", "text": "Lakitud puit pole mulle kunagi meeldinud, sest erinevalt o\u0303lidest ja vahadest vo\u0303ib see hakata pragunema ja kooruma ning tundub ka\u0308e all liialt kunstlik. Ma ei ma\u0308leta, kus ma ta\u0308pselt esimest korda o\u0303litatud puitu na\u0308gin vo\u0303i katsusin aga igatahes oma esimese kodu ko\u0308o\u0308gimo\u0308o\u0308bli ehitamise ajaks olin juba a\u0308ra otsustanud, et ko\u0303ik to\u0308o\u0308pinnad, aknalauad ja isetehtud puitmo\u0308o\u0308bel saab viimistletud ainult o\u0303li ja vahaga."}, {"text_idx": "#000005", "text": "Seega vo\u0303in julgelt o\u0308elda, et olen puiduo\u0303li ja vahasid kasutanud u\u0308le ku\u0308mne aasta. Tahan jagada oma kogemust, kuidas o\u0303litatud ja vahaga kaetud puidust to\u0308o\u0308pind vastu peab ning veidi eelarvamusi kummutada. Lisaks kirjeldan, kuidas ma o\u0303livahasid puidule peale kannan ja na\u0308itan ka oma to\u0308o\u0308vahendeid."}, {"text_idx": "#000006", "text": "Esimene kogemus o\u0303litatud puidust so\u0308o\u0308gilauaga ja to\u0308o\u0308pinnaga"}, {"text_idx": "#000007", "text": "Oma esimesse koju ostsime me so\u0308o\u0308gilaua, mis oli o\u0303litatud tammepuidust. Juba esimesel kasutuspa\u0308eval sain aru, et kui ma ruttu selle puidupinnaga midagi ette ei vo\u0303ta, siis pean varsti seda lihvima hakkama. Ma\u0308rg klaas ja\u0308ttis alles ro\u0303ngakujulise pleki, ma\u0308rja lapiga lauda puhastades oli juba ka\u0308e all tunda, et puit muutub karedamaks nagu nu\u0308hiks ma lapiga viimasegi o\u0303lija\u0308a\u0308gi a\u0308ra. Tormasin koheselt lapi ja\u0308rele kui laps moosi vo\u0303i kets\u030cupit lauale ajas, sest teadsin, et kui ma kohe ei tegutse, siis see plekk ja\u0308a\u0308bki sinna kuni ma selle lihtsalt va\u0308lja lihvin."}, {"text_idx": "#000008", "text": "Samas oli mul ko\u0308o\u0308gito\u0308o\u0308pind, aknalauad ja riiulid tehtud Osmo Topoil nimelise tootega ja u\u0308hegi nimetatud pinnaga polnud mingit probleemi \u2013 puhastasin neid ma\u0308rja lapiga ja vajadusel isegi kareda s\u030cvammiga igapa\u0308evaselt. Pliidi ning kraanikausi u\u0308mbrus sai pidevalt veepritsmeid aga sealne to\u0308o\u0308pind na\u0308gi sellest hoolimata nagu uus va\u0308lja."}, {"text_idx": "#000009", "text": "Kuna mu to\u0308o\u0308tasapind ja aknalauad olid ideaalses korras, olenemata ma\u0308rgpuhastusest, siis otsustasin ka so\u0308o\u0308gilauale Topoili peale kanda. Enne seda lihvisin muidugi veeplekid maha ja seeja\u0308rel kandsin rulliga mitu kihti vaha peale. Topoil pole lihtsalt o\u0303li, vaid on o\u0303lide ja vahade segu ning seeto\u0303ttu on veekindlam kui ainult o\u0303li."}, {"text_idx": "#000010", "text": "O\u0303litatud ja vahatatud pindade hooldus"}, {"text_idx": "#000011", "text": "See so\u0308o\u0308gilaud sai edaspidi igapa\u0308evast kasutust neljaliikmelise pere poolt ja pidevat ma\u0308rja lapiga puhastamist. Peale topoiliga viimistlemist polnud kordagi probleemi, et mustus sisse imbuks ja ei pidanud enam muretsema kui lapsed sinna vett vo\u0303i mahla ajasid isegi kui see vedelik sinna tundideks seisma ja\u0308i. Uuendama hakkasin seda alles siis kui puitu juba ta\u0308kkeid tekkinud oli ja vahakiht mo\u0303nest kohast maha kulunud oli \u2013 kuus aastat hiljem."}, {"text_idx": "#000012", "text": "Ainult o\u0303liga to\u0308o\u0308deldud pinda tuleks aga (eriti esialgu) korduvalt o\u0303litada, et ko\u0303ik puidupoorid kinni saaksid ja puit veele va\u0308hem tundlik oleks. Kui ma u\u0308le 10aasta tagasi o\u0303litamise kohta lugesin, siis enamjaolt kasutati looduslikku linao\u0303li ja tehti pidevalt puidust to\u0308o\u0308pindadele sellega hooldust. Mulle tundub selline tegevusviis liialt to\u0308o\u0308mahukas. Ma tahaks ikka koheselt saavutada veekindluse ja mitte iga kuu uuesti to\u0308o\u0308pinda to\u0308o\u0308delda. Ainult o\u0303liga to\u0308o\u0308tlemise eeliseks on kindlasti see, et saab ka teha vaid kohtparandusi ehk siis lihvida vaid u\u0308hest kindlast kohast ja vaid see koht uuesti o\u0303litada, ilma et paranduse tegemine va\u0308lja paistma ja\u0308a\u0308ks."}, {"text_idx": "#000013", "text": "Laki puhul on aga nii, et lakk ei imbu puidu sisse, vaid ja\u0308a\u0308b kihina puidu peale. Kui lakk kriimustub, siis tuleb lakk maha ja juba see ja\u0308a\u0308b silmatorkav aga see lakivaba koht hakkab ka kergemini ma\u0308a\u0308rduma. Kui aga o\u0303litatud/vahatatud pind kriimustub, siis reeglina see mustust koguma ei hakka, sest o\u0303li on su\u0308gavale puidupooride sisse imbunud ja kaitseb siiski plekkide eest. Kriime na\u0308eb vaid teatud nurga alt ja o\u0303ige valgusega, aga see on hoopis teistsugune kui laki puhul \u2013 ma nimetan seda loomulikuks kulumiseks. Selline kulumine pole minu jaoks ha\u0308iriv kuni kriimud mustust sisse ei kogu. Muidugi, miski pole igavene ja pikkade aastate jooksul kulub ka o\u0303li ja vaha va\u0308hemaks ja siis on vaja lihtsalt kerget lihvi ning uut vahakihti."}, {"text_idx": "#000014", "text": "Viis aastat tagasi kui me oma uude koju \u2013 esialgu siia olemasolevasse va\u0308iksesse majja kolisime, siis ehitasime puidust ko\u0308o\u0308gi ja tegime taas ise to\u0308o\u0308tasapinna. Seekord otsustasin, et katsetan mo\u0303ne teise firma o\u0303li ja vaha. Ostsin kordades odavama enda jaoks tundmatu firma toono\u0303li ja sama tootesarja vaha ko\u0308o\u0308gito\u0308o\u0308pinna jaoks. Ja vihastasin end kolm korda va\u0308lja... Kirusin end, et ei vo\u0303tnud toodet, millega juba teadsin, et saan igal juhul hea tulemuse, olenemata sellest, et see oli kallim. Odavam o\u0303li (toonitud o\u0303lipeits) ja\u0308i puidul ebau\u0308htlane ja ma ei olnud lo\u0303pptulemusega rahul. Isegi peale u\u0308leliigse o\u0303li lapiga maha pu\u0308hkimist ja\u0308i kogu pind tooni poolest ebau\u0308htlane. Alles kolmanda kihiga oli tulemus u\u0308htlasem, aga mitte ideaalne. Ko\u0303igele lisaks kuivas see meeletult kaua \u2013 u\u0308he pisikese 1,5meetrise lauajupiga tegelesin ma terve na\u0308dala ja viimane vahakiht kuivas mitmeid pa\u0308evi. Peale seda kogemust otsustasin, et enam peale Osmo ma midagi muud katsetada ei taha."}, {"text_idx": "#000015", "text": "Uue kodu vahatatud puidust lagi, seinad ja po\u0303rand"}, {"text_idx": "#000016", "text": "Oma majaosa viimistledes otsustasime, et ko\u0303ik siseviimistluses kasutatavad puitdetailid saavad viimistluseks o\u0303livaha. Praeguses kodus ei ole me u\u0308htegi puitdetaili ei va\u0308rvinud ega lakkinud. O\u0303litatud ja vahatatud puitu oleme aga kasutanud nii laes, seintel, po\u0303randatel, aknalaudadel, siseustel, liistudel kui ka mo\u0308o\u0308blil."}, {"text_idx": "#000017", "text": "Valge vahaga kaetud laelauad, osmo antiiktamme tooniga vahatatud talad ja postid ning tumedaks o\u0303litatud tammest massiivsed po\u0303randalauad, millele viimase kihina la\u0308bipaistev Osmo po\u0303randavaha peale kantud."}, {"text_idx": "#000018", "text": "Laelauad ja po\u0303randalauad me tellisime viimistletud kujul. Elutoa ja ko\u0308o\u0308gi po\u0303randalaudade paigaldamise ja\u0308rel lasime paigaldajatel veel u\u0308he vahakihi po\u0303randale kanda, et alumise korruse tammest ta\u0308ismasslaud oleks lihtsalt puhastatav ja kulumis- ning plekikindlam. Seda otsust pole me veel kahetsenud. Minult pidevalt ku\u0308sitakse, et kas meil koer o\u0303litatud po\u0303randat a\u0308ra ei kriimusta \u2013 ma pole veel kuskilt kriime leidnud vo\u0303i siis ei paista need va\u0308lja. Po\u0303rand na\u0308eb endiselt imeilus va\u0308lja. Usun, et selles ongi asi, et meil on lisaks o\u0303lile po\u0303randale kantud ka vaha, mis aitab kulumist va\u0308ltida. Vaha teeb puidupinna tugevamaks ja ei lase plekkidel puidu sisse imbuda."}, {"text_idx": "#000019", "text": "O\u0303livahaga kaetud laudissein, po\u0303rand, talad ja aknalauad elutoas"}, {"text_idx": "#000020", "text": "O\u0303li ja vaha kooslusena on puidu pind mo\u0303nusalt siidine, samas mitte liiga libe ning pigem matt kui la\u0308ikiv."}, {"text_idx": "#000021", "text": "O\u0303livahaga kaetud uksed, aknalauad ja mo\u0308o\u0308bel"}, {"text_idx": "#000022", "text": "Mulle meeldib kui kodus on u\u0308hed ja samad la\u0308bivad puidumustrid ja viimistlustoonid \u2013 see muudab minu jaoks kogu kodu ilme u\u0308htseks tervikuks. Seega meie kodus on vaid ma\u0308nni- ja tammepuit kasutusel ning po\u0303hiliselt vaid kolme tooni o\u0303livaha kasutatud \u2013 antiiktamm ehk tumedam pruun, must ja valge. Vaid tehnoruumis kasutasime halli o\u0303livaha."}, {"text_idx": "#000023", "text": "Antiiktamme tooni Osmo o\u0303livaha oleme ko\u0303ige enam kasutatud \u2013 sellega said viimistletud talad, postid, uksed, aknalauad, sisevoodrilaud kahes seinas ja palju mo\u0308o\u0308blit. Na\u0308iteks on meil kodukontoris ta\u0308ispuidust lauaplaadid, pesuruumi valamukapp ja wc riiul ning garderoobi detailid magamistoas antiiktamme tooni o\u0303livahaga kaetud."}, {"text_idx": "#000024", "text": "Ko\u0303ik siseuksed on antiiktamme tooni o\u0303livahaga viimistletud"}, {"text_idx": "#000025", "text": "Alumise korruse pesuruumi WC riiul \u2013 antiiktamme tooni o\u0303livaha"}, {"text_idx": "#000026", "text": "Valamukapp osmo toonitud o\u0303livaha + topoiliga"}, {"text_idx": "#000027", "text": "Ainult Osmo o\u0303livahadega viimistletud ta\u0308ispuidust garderoob \u2013 kasutatud on musta ja antiiktamme toonitud o\u0303livaha ja sahtlite sees ning kapi pealisplaadil on kasutatud lisaks va\u0308rvitut Topoili"}, {"text_idx": "#000028", "text": "Kodukontori lauaplaadid on ta\u0308ispuidust, kaetud Osmo antiiktamme tooni o\u0303livahaga"}, {"text_idx": "#000029", "text": "Ta\u0308ispuidust aknalauad antiiktamme tooni o\u0303livahaga"}, {"text_idx": "#000030", "text": "Samamoodi sai tehtud ka esiku mo\u0308o\u0308bel. Istumiseks mo\u0303eldud plaat ja jalatsiriiul on samuti lisaks toonitud o\u0303livahale kaetud ka topoiliga, et oleks lihtsam puhastada."}, {"text_idx": "#000031", "text": "O\u0303li ja vaha kasutamine \u2013 minu tegevuska\u0308ik ja kogemus"}, {"text_idx": "#000032", "text": "Miks minu arvates Osmo tooted head on, ongi just seeto\u0303ttu, et need ei ole ainult o\u0303li baasil, vaid sisaldavad ka vaha. Lisaks on neid imelihtne kasutada. Need kuivavad kiirelt ja ei vaja pidevat uuesti o\u0303litamist ega ka mingit spetsiifilist hooldust. Minu tegevuska\u0308ik toonitud o\u0303livaha kasutamisel ja va\u0308rvitu topoili peale kandmisel on erinevad. Uue tooniga olen alati enne va\u0308ikesel tu\u0308kil katsetanud ja siis alles suurte pindade kallale la\u0308inud, et soovitud tulemuses kindel olla."}, {"text_idx": "#000033", "text": "Minu soovitus on enne o\u0303litamist/vahatamist puit lihvida ja seeja\u0308rel tolmust puhastada. Toonitud o\u0303livaha kannan ma puidule kas lapi vo\u0303i pintsliga ja nu\u0308hin piki puidusu\u0308u\u0308d maksimaalselt puidu sisse. U\u0308leliigse pu\u0308hin (puuvillase) lapiga maha. Vajadusel lasen kuivada ja kordan tegevust kui soovin tumedamat tooni. Enamasti olen antiiktamme o\u0303liga teinud vaid u\u0308he kihi, sest see toonib juba esimesel korral va\u0308ga ha\u0308sti ja toob puidumustri eriliselt esile."}, {"text_idx": "#000034", "text": "Kasutan selle tegevuse juures alati kummikindaid ja ko\u0303ik lapid teen peale kasutust ma\u0308rjaks ja seeja\u0308rel viskan alles (o\u0303ue)pru\u0308gikasti. Va\u0308idetavalt on o\u0303lid ja vahad isesu\u0308ttivad ja seega ei tohiks neid lappe niisama vedelema ja\u0308tta. Soovitus on panna o\u0303lised viimistlusvahendid vee sisse, et va\u0308ltida tuleohtu."}, {"text_idx": "#000035", "text": "Peale o\u0303livaha kuivamist vo\u0303ib vahest puit veel \u201ckarvane\u201d vo\u0303i kare tunduda, siis aitab ha\u0308sti selle poleerimine terasvillaga. See kaotab puidu karvasuse ja teeb pinna mo\u0303nusalt siidiseks."}, {"text_idx": "#000036", "text": "Osmo topoil kandilises purgis, toono\u0303li u\u0308maras purgis, sinises pakis on terasvill (K-rautast) ja minu lemmikud pintslid, millega ma enamasti toono\u0303li suurematele pindadele kannan. Lapiks kasutan suvalist puuvillast kaltsu."}, {"text_idx": "#000037", "text": "To\u0308o\u0308pindadel, mis palju kasutust ja eriti vett saavad, kasutan alati kas toonitud o\u0303livahale lisaks Topoili vo\u0303i siis ainult Topoili ja kannan seda mitu kihti peale enne kui mo\u0308o\u0308bli kasutusse vo\u0303tan. Na\u0308iteks meie praeguse ko\u0308o\u0308gimo\u0308o\u0308bli ja saarekese 4cm paksul tamme liimpuidust to\u0308o\u0308pinnal kasutasin vaid Osmo Topoili. Selleks lasin mehel ko\u0303igepealt to\u0308o\u0308pinna o\u0303igesse mo\u0303o\u0303tu lo\u0303igata, valamu ja pliidi avad sisse teha, esiserva veidi maha ho\u0308o\u0308veldada ja kogu pinna kergelt lihvida. Seeja\u0308rel puhastasin pinna tolmust ja kandsin peene karvaga rulliga (nt veluurrulliga) Topoili peale."}, {"text_idx": "#000038", "text": "Minu soovitus on alati pigem mitu o\u0303hukest kihti teha kui et kohe paks kiht peale kanda. Mitme kihiga saab alati parema tulemuse. Pealegi on see ha\u0308sti tavaline, et peale esimest kihti puidu peenikesed kiud hoopis ka\u0308e all tunda ja\u0308a\u0308vad ja kogu u\u0308ldmulje kare tundub. Seeto\u0303ttu lasen ma igal kihil korralikult kuivada ja peale kuivamist poleerin terasvillaga ja seeja\u0308rel kannan uue vahakihi peale. Ko\u0308o\u0308gito\u0308o\u0308pinnad said na\u0308iteks kolm kihti o\u0303livaha ja ka peale lo\u0303plikku kihti ka\u0308isin o\u0303rnalt terasvillaga kogu pinna u\u0308le. Terasvillaga poleerimiseks peab aga o\u0303livaha kiht ta\u0308ielikult kuivanud olema. Enamasti ja\u0308tan ma u\u0308leo\u0308o\u0308 kuivama ja alles siis poleerin. Kogu to\u0308o\u0308 on a\u0308a\u0308rmiselt lihtne ka algajal teha kui to\u0308o\u0308vahendid o\u0303iged on."}, {"text_idx": "#000039", "text": "Ko\u0308o\u0308gito\u0308o\u0308pind \u2013 Osmo topoiliga kaetud tammest plaat paremal ja vasakul viimistlemata tammeplaat"}, {"text_idx": "#000040", "text": "Kui to\u0308o\u0308pinnale on va\u0308hemalt 3 kihti Topoili peale kantud, ei tee sellele ei vesi ega toit mingeid plekke peale. Ma olen saarekese kasutusaja jooksul korduvalt nu\u0308hkinud sealt u\u0308leo\u0308o\u0308 seisnud maasikaplekke, guas\u030cs\u030cva\u0308rvi ja isegi pva-liimi maha. Vesi kuivab pinnal a\u0308ra ja kuskile ja\u0308lgi ei ja\u0308ta, va\u0308hemalt mitte selliseid, mida lapiga maha ei saaks."}, {"text_idx": "#000041", "text": "Ko\u0308o\u0308gisaare to\u0308o\u0308pinna esimene vahatamine, saarekese ku\u0308ljed ja raam on musta o\u0303livahaga viimistletud"}, {"text_idx": "#000042", "text": "Vahatatud puidust to\u0308o\u0308pinna plussid ja miinused"}, {"text_idx": "#000043", "text": "Ta\u0308istammepuidust to\u0308o\u0308pind on kindlasti kallim kui saepuruplaat, millel plastikkate peal, aga mina u\u0308tleks, et korralik tammest to\u0308o\u0308pind on miski, mis kestab tegelikult aastaku\u0308mneid kui seda o\u0303igete vahenditega viimistleda ning hooldada."}, {"text_idx": "#000044", "text": "U\u0308ks suur erinevus neil kahel materjalil on veel \u2013 kui lamineeritud puitlaastplaadile ta\u0308ke sisse tuleb, kipub see u\u0308les punduma ja selle parandamine on enamasti mo\u0303ttetu vo\u0303i isegi vo\u0303imatu. Ta\u0308ispuidust plaati vo\u0303id lihvida ja uuesti vahatada mitmeid kordi, mis kokkuvo\u0303ttes tuleb ilmselt odavam kui mo\u0308o\u0308bliplaadi vahetamine."}, {"text_idx": "#000045", "text": "Lo\u0303ppude lo\u0303puks on valiku tegemine lamineeritud to\u0308o\u0308pinna ja ta\u0308ispuidu vahel ikkagi kinni oma maitses ning isiklike soovide ning valikute ku\u0308simus. Mina olen ja ja\u0308a\u0308n siiski puidu fa\u0308nniks ja oma kogemuse po\u0303hjal julgen teistelegi soovitada just puidust to\u0308o\u0308tasapindu."}, {"text_idx": "#000046", "text": "Kui soovid meie tegemistega kursis olla, siis ja\u0308lgi ka meie facebooki lehte: Minu kodu ja instagrami kontot, kuhu postitan peaaegu iga pa\u0308ev: @minukodu. Lisaks tegime nu\u0308u\u0308d ka Youtube kanali, kuhu loodetavasti edaspidi ka videoid lisame meie tegemistest."}, {"text_idx": "#000047", "text": "Click to share on Facebook (Opens in new window)Click to share on Pinterest (Opens in new window)Click to share on Twitter (Opens in new window)Click to share on Tumblr (Opens in new window)Click to share on Telegram (Opens in new window)"}, {"text_idx": "#000048", "text": "CategoriesMo\u0308o\u0308belTagsantiiktamme o\u0303livaha, kogemus, kuidas kanda peale topoili, kuidas o\u0303litada puitu, kulumine, kulumiskindlus, liimpuit, linao\u0303li, ma\u0308rgpuhastus, o\u0303litatud to\u0308o\u0308pind, o\u0303litatuid puit, o\u0303livaha, osmo o\u0303livaha, osmo topoil, puidu kulumine, to\u0308o\u0308tasapind, to\u0308o\u0308tasapinna hooldus, tuleoht, veeplekid, veluurrull"}, {"text_idx": "#000049", "text": "17 thoughts on \u201cPuidust to\u0308o\u0308pindade o\u0303livahatamine ja hooldus\u201d"}, {"text_idx": "#000051", "text": "Ma va\u0308ga ootasin seda postitust. Nii hea on osa saada praktilisest kogemusest."}, {"text_idx": "#000052", "text": "Ma ta\u0308nan selle postituse eest! Mul on kodus tammepuidust so\u0308o\u0308gilaud, mida ma aeg-ajalt ku\u0308ll o\u0303litan, aga siiski mul on kaks last ja see pidev ma\u0308kerdamine laua taga on lo\u0303putu. Ja nu\u0308u\u0308d on mul ko\u0308o\u0308gis imeilus laud. Ma ku\u0308ll kahtlesin, et kas vo\u0303tta la\u0308bipaistev matt vo\u0303i poolmatt kerge la\u0308ikega. Ja see kerge la\u0308ikega matt on va\u0308ga ilus!"}, {"text_idx": "#000053", "text": "Tere! Mul on uus ko\u0308o\u0308k ja tamme to\u0308o\u0308pind, mis pidavat olema tehtud 3x Topoiliga u\u0308le. Sellest hoolimata ja\u0308a\u0308vad veeplekid ja randid juba praegu to\u0308o\u0308pinnale peale. Kas peaksin veel kord Topoiliga u\u0308le tegema ja terasvillaga lihvima? Ehk on puit lihtsalt seda algset rohkem sisse imanud ja pole veel piisavat kaitsekihti?"}, {"text_idx": "#000055", "text": "Tere, plaanis valmistada liimpuidust riiul ning telerile alus. Mo\u0303tted mo\u0303lguvad, kas kasutada ma\u0308ndi vo\u0303i kuuske, ma\u0308nnist liimupuitu pakutakse rohkem, kas sellel on mingi po\u0303hjus ka? Tunduvad ku\u0308llaltki sarnased oma va\u0308limuselt/olemuselt.\nRiiuliplaadid ja tv-aluse pealne jms plaanis to\u0308o\u0308delda osmo o\u0303livahaga, kuid kogu see tootevalik on silme eest kirjuks ajanud. Millist toodet soovitate kasutada?\nOsmo kodulehel kirjas, et eelnevalt to\u0308o\u0308tlemata pinna puhul, kui soov katta tooniva o\u0303livahaga, siis tuleks teha teine kiht veel Polyx o\u0303livaha original tootega. Sinu blogis silma ja\u0308a\u0308nud et osad detailid ja\u0308tadki ainult tooniva o\u0303livahaga ning ei kata seda enam millegagi va. olukorrad, kui katad osad detailid topoiliga. Mis oleks ko\u0303ige optimaalsem lahendus?"}, {"text_idx": "#000056", "text": "Ma\u0308nnil ja kuusel suurt vahet ei ole materjalina. Ma\u0308ndi lihtsalt on rohkem saadaval. Kui tahad toonida o\u0303liga, siis vali endale sobiv toon. Ma enamasti teen tooniga vaid u\u0308he kihi, sest sellega saab juba piisava tooni ka\u0308tte \u2013 teisel kihil ma ei na\u0308e mo\u0303tet eriti. Need pinnad, mis vett hakkavad saama vo\u0303i mida on kindlasti ma\u0308rja lapiga vaja puhastada, saavad lisaks topoili kihi, et oleks parem puhastada. Ko\u0308o\u0308gi ja vannitoa pinnad tuleks kindlasti veekindlamad teha, elutoa riiulitel, mida ma kuiva lapiga puhastan, tegin vaid yhe kihi tooniga ja poleerisin."}, {"text_idx": "#000057", "text": "Tere! Supersuur ta\u0308nu po\u0303hjalike u\u0308levaadete eest. Nii palju lihtsam on ka teistel asja kallale asuda kui keegi teadja u\u0308tleb, kuidas asi pa\u0308riselt toimib! \ud83d\ude00 Ku\u0308ll aga mul tekkis paar ta\u0308itsa totut, aga vist ikka olulist ku\u0308simust.\nNimelt, kas iga o\u0303livaha kihi jaoks vo\u0303tad uue rulli vo\u0303i saab seda veel sa\u0308ilitada kuidagi kuni ja\u0308rgmise kihi pealekandmiseni?\nSamuti, kas tegid ko\u0308o\u0308gi to\u0308o\u0308pinna koheselt mo\u0303lemalt poolt vo\u0303i enne tegid u\u0308he poole lo\u0303puni ja siis teise? (Mo\u0303tlen, et kas a\u0308kki ja\u0308a\u0308vad mingid randid kui veel no\u0308 ma\u0308rga plaati u\u0308ht ja teistpidi hoida, et korraga mo\u0303lemad ku\u0308ljed tehtud saaks.)\nSuured ta\u0308nud na\u0308puna\u0308idete eest! \ud83d\ude42"}, {"text_idx": "#000058", "text": "To\u0308o\u0308pinda tegin nii, et ko\u0303ige pealt alumise poole ja siis kohe keerasin ringi. Kuna alumist poolt sa kunagi ei puuduta ega na\u0308e ju, siis need randid seal ei ma\u0308ngi rolli. Toonita topoiliga ei ja\u0308a\u0308 tegelt ka mingeid rante. Alumine pool sai vaid u\u0308he kihi, va saarekese riiulite osa \u2013 seal tegin pa\u0308rast veel rulliga u\u0308le, sest seal avatud riiulid. Kui ja\u0308rgmist kihti teed ja\u0308rgmisel pa\u0308eval, siis jah vo\u0303ta uus rull. Kui aga sama pa\u0308eva o\u0303htul, siis olen vahest sama rulliga ka teinud (toidukilesse ma\u0308ssinud peale kasutamist, sama teen pintslitega)."}, {"text_idx": "#000059", "text": "tammest ko\u0308o\u0308gitasapind na\u0308eb hea va\u0308lja. Millise Topoiliga ta\u0308pselt seda to\u0308o\u0308tlesite? Matt, siidmatt...?"}, {"text_idx": "#000060", "text": "Mul alati Osmo 3058 (matt, va\u0308rvitu) topoil kasutuses."}, {"text_idx": "#000061", "text": "Mul on ka tammepuidust so\u0308o\u0308gilaud (olnud veidi u\u0308le aasta kasutuses, mis oli tehase poolt o\u0303litatud (linao\u0303liga?), me ise pole rohkem o\u0303litanud), millele on nu\u0308u\u0308d need veeplekid jms plekid tekkinud.\nKui mulle laua toon sobib, kas vo\u0303iksingi ainult topoiliga teha? Ja kas piisaks 1 kihist v peaksin koguse ostmisel arvestama siiski min 3 kihiga? Ja o\u0303hema kihi kandmisel on kulu ka va\u0308iksem v siiski arvestan 1 l = 24 rm?\nJa kui horisontaalsel pinnal on plekid, mida pean lihvima, siis kas peaksin ka muid pindu lihvima (nt jalgu, alla\u0308a\u0308rt) vo\u0303i vo\u0303in ainult plekkidega detaili lihvida? Mis karedusega liivapaberit soovitaksid?\nJa poleerimiseks terasvill karedusega 00 (mitte 000)?\nKas sain o\u0303igesti aru, et sa kannad topoli rulliga peale (vaatasin, et tootja soovitab puuvillase lapiga)? Ja kas vo\u0303iksin kogu laua u\u0308hes tu\u0308kis to\u0308o\u0308delda v peaksin detailid eraldama, et detailide vahedesse ei koguneks liiga palju o\u0303li? V vo\u0303in u\u0308leliigse nt lapiga a\u0308ra pu\u0308hkida?"}, {"text_idx": "#000063", "text": "Lihvpaberi kareduse osas ja\u0308a\u0308n praegu vastuse vo\u0303lgu, aga soovitan u\u0308sna peenet paberit \u2013 ise vaatan neid juba tunde ja\u0308rgi ja numbreid o\u0308elda ei oska praegu, pole ammu midagi lihvinud. Soovitan ikka va\u0308hemalt 2 kihti topoiliga ja mitte lapiga peale kanda vaid rulliga. Kuna rulliga vo\u0303ib ja\u0308a\u0308da karedamaid kohti siis poleerimine aitab need eemaldada. Aitab ka kui enne rulli kasutamist maksimaalselt ebemeid a\u0308ra vo\u0303tta rullilt (niiske ka\u0308ega u\u0308le rulli to\u0303mmata ja kasutada kvaliteetset veluurrulli). Terasvilla ise kasutasin 00 ja toimis. Kui laual on plekid ja juba aasta kasutuses siis soovitan kogu laua puhtaks lihvida \u2013 plekid va\u0308lja ja toon/pind u\u0308htlaseks. UV kiirgus teeb tamme natuke kollakamaks ja ainult kohtlihvi tehes ei pruugi tulemus nii ilus ja u\u0308htlane ja\u0308a\u0308da. Jalgu ma ei puutuks \u2013 need ei vaja otsest kaitset plekkide eest nii palju kui laua pind. Kui tahad sinna ka topoili peale kanda siis puhastada vo\u0303iks ikkagi et tolm ja rasv maha saaks, aga proovida siis mitte va\u0308ga niiskeks pinda lasta (vo\u0303ib teha pinna karedaks). U\u0308leliigse vo\u0303ib lapiga a\u0308ra pu\u0308hkida, aga kuigi osmo ise soovitab topoili lapiga peale kanda siis minu meelest on see topoili raiskamine \u2013 lapiga pyhid vajaliku vahakihi lihtsalt maha. Kuna topoil on suure vaha sisaldusega siis ko\u0303ik ei peagi imbuma puidu sisse vaid ja\u0308a\u0308ma pinnale kaitseks. Loodetavasti see info aitab."}, {"text_idx": "#000064", "text": "Kas pa\u0308rast rulliga topoili pinnale kandmist pu\u0308hid kogu o\u0303litatud pinna lapiga u\u0308le?\nEi. Siis pu\u0308hiksin kaitsva vahakihi lihtsalt maha. Maha pu\u0308hin vaid toonitud o\u0303li, mitte topoili."}, {"text_idx": "#000065", "text": "Kas pa\u0308rast rulliga topoili pinnale kandmist pu\u0308hid kogu o\u0303litatud pinna lapiga u\u0308le?"}, {"text_idx": "#000066", "text": "Ei. Siis pu\u0308hiksin kaitsva vahakihi lihtsalt maha. Maha pu\u0308hin vaid toonitud o\u0303li, mitte topoili."}, {"text_idx": "#000067", "text": "Selle ja\u0308rgi super teha ;).\nKuid nu\u0308u\u0308d ku\u0308simus \u2013 nimelt tegin ukse lengid 1kihi neutraalse topoiliga a\u0308ra(oli kiiresti vaja paika panna). Nu\u0308u\u0308d sain test jupi vo\u0303rdluse ka valmis 1ne kiht neutraalset ja 2kiht toonivat topoil vs 1ne kiht toonivat ja 2ne kiht neutraalset ja\u0308id va\u0308ga erinevad \u2013 1ne neutraalne ja\u0308a\u0308b va\u0308ga hele. Kas seda oleks vo\u0303imalik kuidagi korda saada(sama tumedaks nagu aknalauad(1ne tooniv)? Aknalauad tegin esimene tooniv ja edasi neutraaliga."}, {"text_idx": "#000068", "text": "Kas topoiliga kaetud pinnal vo\u0303ib saia/leivataignaga ka tegutseda? Kas mingit lisa\u201dmekki\u201d taignale ku\u0308lge ei anna?"}, {"text_idx": "#000071", "text": "Ja\u0308ta siia oma e-maili aadress, kui soovid uutest postitustest teadaannet oma postkasti."}]